Na temelju članaka 7., 12. i 13. Zakona o ustanovama („Narodne novine“ broj 76/93, 29/97. - ispravak, 47/99. - ispravak, 35/08. i 127/19.), članka 7. i 8. Zakona o predškolskom odgoju i obrazovanju („Narodne novine“ broj 10/97., 107/07., 94/13. i 98/19.) te članka 29. Statuta Općine Gornja Rijeka („Službeni glasnik Koprivničko-križevačke županije“ broj 1/18. i 5/20), Općinsko vijeće Općine Gornja Rijeka na svojoj \_\_\_\_\_. sjednici održanoj dana \_\_\_\_\_\_\_\_\_ 2020. godine donosi

**ODLUKU**

**o osnivanju Dječjeg vrtića Mali medo**

1. **OPĆE ODREDBE**

**Članak 1.**

Odlukom o osnivanju Dječjeg vrtića Mali medo (u daljnjem tekstu: Odluka) osniva se ustanova za predškolski odgoj i obrazovanje te skrb o djeci predškolske dobi (u daljnjem tekstu: Dječji vrtić).

Odlukom se uređuju odredbe o :

* nazivu, sjedištu i djelatnosti Dječjeg vrtića,
* upravljanju Dječjim vrtićem,
* sredstvima potrebnima za osnivanje i početak rada Dječjeg vrtića,
* raspolaganju imovinom Dječjeg vrtića, dobiti i pokrivanje gubitaka Dječjeg vrtića,
* međusobnim pravima i obvezama Osnivača i Dječjeg vrtića,
* imenovanju privremenog ravnatelja,
* programu rada Dječjeg vrtića te načinu i uvjetima njegova ostvarivanja,
* odgojiteljima i stručnim suradnicima,
* uvjetima i načinu osiguranja prostora i opreme,
* ovlastima ravnatelja Dječjeg vrtića.

**Članak 2.**

Osnivač Dječjeg vrtića je Općina Gornja Rijeka sa sjedištem u Gornjoj Rijeci, Trg Sidonije Rubido Erdödy 3 (u daljnjem tekstu: Osnivač).

1. **NAZIV I SJEDIŠTE USTANOVE**

**Članak 3.**

Naziv Dječjeg vrtića je Dječji vrtić Mali medo.

Sjedište Dječjeg vrtića je u Gornjoj Rijeci, Ulica Jablanova 3.

1. **DJELATNOSTI USTANOVE**

**Članak 4.**

Djelatnost Dječjeg vrtića je predškolski odgoj i obrazovanje te skrb o djeci predškolske dobi od navršenih 6 mjeseci života do polaska u osnovnu školu.

Dječji vrtić je javna ustanova koja djelatnost predškolskog odgoja obavlja kao javnu službu.

**Članak 5.**

U okviru svoje djelatnosti Dječji vrtić će ostvarivati:

* redovite programe njege, odgoja, obrazovanja, prehrane i socijalne skrbi djece rane i predškolske dobi, koji su prilagođeni razvojnim potrebama djece te njihovim mogućnostima i sposobnostima,
* programe predškole,
* druge programe u skladu sa potrebama djece i zahtjevima roditelja sukladne odredbama Državnog pedagoškog standarda.

Programe iz ovoga članka Dječji vrtić će ostvarivati uz prethodnu suglasnost ministarstva nadležnog za obrazovanje.

1. **TIJELA USTANOVE, UPRAVLJANJE USTANOVOM 1 VOĐENJE POSLOVA**

**UPRAVNO VIJEĆE**

**Članak 6.**

Dječjim vrtićem upravlja Upravno vijeće koje ima 5 (pet) članova.

3 (tri) člana Upravnog vijeća imenuje općinski načelnik iz reda javnih radnika, 1 (jednog) člana biraju roditelji djece korisnika usluge, a 1 (jedan) član Upravnog vijeća bira se tajnim glasovanjem iz reda odgojitelja i stručnih suradnika Dječjeg vrtića.

Mandat Upravnog vijeća traje 4 (četiri) godine, a iste osobe mogu biti ponovno imenovane i izabrane za članove Upravnog vijeća.

**Članak 7.**

Osim prava i obveza utvrđenih Zakonom o ustanovama Upravno vijeće:

* uz suglasnost Osnivača odlučuje o stjecanju, opterećivanju i otuđivanju nekretnina Dječjeg vrtića, pod uvjetima propisanim aktom o osnivanju i Statutom Dječjeg vrtića,
* predlaže Osnivaču promjenu naziva Dječjeg vrtića,
* predlaže Osnivaču statusne promjene Dječjeg vrtića,
* uz suglasnost Osnivača odlučuje o upisu djece i o mjerilima upisa,
* sukladno Zakonu o predškolskom odgoju i obrazovanju odlučuje o zasnivanju i prestanku radnog odnosa na prijedlog ravnatelja Dječjeg vrtića,
* uz prethodnu suglasnost Osnivača donosi statut Dječjeg vrtića i pravilnik o unutarnjem ustrojstvu i načinu rada Dječjeg vrtića kao javne službe,
* donosi Kurikulum Dječjeg vrtića, do 30. rujna tekuće pedagoške godine, sukladno odredbama Nacionalnog kurikuluma za predškolski odgoj i obrazovanje te nadzire njihovo izvršavanje,
* donosi godišnji plan i program rada,
* donosi druge opće akte i obavlja druge poslove određene zakonom, aktom o osnivanju i statutom Dječjeg vrtića.

**RAVNATELJ**

**Članak 8.**

Ravnatelj je poslovodni i stručni voditelj Dječjeg vrtića.

 Za ravnatelja može biti imenovana osoba koja ispunjava uvjete za odgojitelja ili stručnog suradnika te ima najmanje 5 (pet) godina radnog staža u djelatnosti predškolskog odgoja.

 Ravnatelj Dječjeg vrtića bira se na temelju javnog natječaja koji raspisuje Upravno vijeće u skladu sa zakonom i Statutom na vrijeme od 4 (četiri) godine.

Ravnatelja imenuje i razrješava Osnivač na prijedlog Upravnog vijeća Dječjeg vrtića.

Ista osoba može biti ponovno imenovana.

**Članak 9.**

Ravnatelj uz poslove utvrđene Zakonom o ustanovama:

* predlaže godišnji plan i program rada,
* vodi stručni rad i odgovoran je za stručni rad Dječjeg vrtića,
* brine za provođenje odluka Upravnog vijeća, Odgojiteljskog vijeća i drugih tijela,
* obavlja i druge poslove utvrđene Statutom,
* predlaže Kurikulum Dječjeg vrtića sukladno odredbama Nacionalnog kurikuluma za rani i predškolski odgoj i obrazovanje.

**Članak 10.**

Osnivač će imenovati privremenog ravnatelja, a koji će biti ovlašten pod nadzorom Osnivača obaviti pripreme za početak rada Dječjeg vrtića, a posebno pribaviti potrebne dozvole za početak rada te podnijeti prijavu za upis u sudski registar ustanova.

Privremeni ravnatelj imenovati će se posebnom odlukom općinskog načelnika Općine Gornja Rijeka.

**ODGOJITELJSKO VIJEĆE**

**Članak 11.**

Stručno tijelo Dječjeg vrtića je Odgojiteljsko vijeće.

Odgojiteljsko vijeće čine svi odgojitelji, stručni suradnici i zdravstveni radnici koji ostvaruju program predškolskog odgoja u Dječjem vrtiću.

Odgojiteljsko vijeće sudjeluje u utvrđivanju kurikuluma Dječjeg vrtića te plana i programa rada kao njegovog sastavnog dijela, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad te obavlja i druge stručne poslove utvrđene Zakonom i Statutom Dječjeg vrtića.

Djelokrug i način rada Odgojiteljskog vijeća pobliže se uređuje Statutom Dječjeg vrtića.

1. **RADNICI DJEČJEG VRTIĆA**

**ODGOJNO-OBRAZOVNI RADNICI 1 OSTALI RADNICI**

**Članak 12.**

U Dječjem vrtiću na poslovima njege, odgoja i obrazovanja, socijalne i zdravstvene zaštite te skrbi o djeci rade sljedeći odgojno-obrazovni radnici: odgojitelj i stručni suradnik (pedagog, psiholog, logoped i rehabilitator) te medicinska sestra kao zdravstvena voditeljica.

Odgojno-obrazovni radnici u Dječjem vrtiću moraju imati odgovarajuću vrstu i razinu obrazovanja, položen ispit i utvrđenu zdravstvenu sposobnost za obavljanje poslova iz stavka 1. ovoga članka.

Osim odgojno obrazovnih radnika iz stavka 1. ovog članka, u Dječjem vrtiću radit će i druge osobe koje će obavljati administrativno-tehničke i pomoćne poslove.

**Članak 13.**

 Potreban broj odgojitelja, stručnih suradnika i ostalih radnika potrebnih za provođenje programa Dječjeg vrtića osigurat će se u skladu s mjerilima utvrđenim Državnim pedagoškim standardom predškolskom odgoja i obrazovanja.

1. **SREDSTVA ZA RAD I IMOVINA USTANOVE**

**Članak 14.**

Sredstva za rad osigurava Osnivač iz sljedećih izvora:

* Proračun Osnivača,
* uplata roditelja djece korisnika usluga,
* donacija i drugih izvora u skladu sa zakonom.

Sredstva za rad koja su pribavljena od Osnivača, stečena pružanjem usluga ili su pribavljena iz drugih zakonom dopuštenih izvora čine imovinu Dječjeg vrtića.

**Članak 15.**

Za osnivanje i početak rada Dječjeg vrtića osnivač je osigurao novčana sredstva i vlastiti prostor, te odgovarajuću opremu i didaktička sredstva koja se nalaze u istom, čime osigurava potreban prostor i opremu za trajno obavljanje djelatnosti, sukladno standardima i normativima rada propisanim pedagoškim standardima predškolskog odgoja i obrazovanja.

**VII. MEĐUSOBNA PRAVA I OBVEZE OSNIVAČA I USTANOVE**

**Članak 16.**

Dječji vrtić je dužan:

* stvarati primjerene uvjete za rast i razvoj svakog djeteta,
* dopunjavati obiteljski odgoj i svojom otvorenošću uspostaviti djelatnu suradnju s roditeljima i neposrednim dječjim okruženjem,
* prilagoditi radno vrijeme u skladu s potrebama djece i zaposlenih roditelja,
* obavljati djelatnost za koju je osnovan,
* najmanje jednom godišnje izvijestiti Osnivača o radu i poslovanju,
* upisivati djecu u Dječji vrtić,
* pravodobno izvršavati druge obveze koje ima prema Zakonu, općim aktima i odlukama osnivača.

**Članak 17.**

Osnivač se obvezuje:

* poduzimati sve potrebne aktivnosti za razvoj Dječjeg vrtića,
* pružati stručnu i drugu potrebnu pomoć u vezi s poslovanjem.

**Članak 18.** .

Na međusobna prava i obveze Osnivača i Dječjeg vrtića koja nisu uređena ovom Odlukom primjenjivat će se odredbe Zakona o ustanovama i Zakona o predškolskom odgoju i obrazovanju.

**VIII. NAČIN RASPOLAGANJA S DOBITI TE POKRIVANJE GUBITAKA USTANOVE**

**Članak 19.**

U pravnom prometu Dječji vrtić odgovara cjelokupnom svojom imovinom.

Osnivač solidarno i neograničeno odgovara za obveze Dječjeg vrtića te je dužan pokriti manjak prihoda nad rashodima u njegovom poslovanju.

**Članak 20.**

Dječji vrtić se ne osniva radi stjecanja dobiti, te će se eventualno ostvarena dobit koristiti isključivo za obavljanje i razvoj vlastite djelatnosti.

**Članak 21.**

Dječji vrtić ne može bez suglasnosti Osnivača steći, opteretiti ili otuđiti nekretninu i drugu imovinu čija je vrijednost veća od 20.000,00 kuna.

1. **UNUTARNJE USTROJSTVO USTANOVE**

**Članak 22.**

Dječji vrtić ima Statut i druge opće akte.

Statutom se pobliže uređuju ustrojstvo, ovlasti i način odlučivanja pojedinih tijela, vrste i trajanje pojedinih programa, uvjeti i način davanja usluga, radno vrijeme, javnost rada te druga pitanja važna za obavljanje djelatnosti i poslovanja Dječjeg vrtića.

Pravilnikom o unutarnjem ustrojstvu i načinu rada Dječjeg vrtića pobliže se uređuje unutarnje ustrojstvo te način obavljanja djelatnosti Dječjeg vrtića kao javne službe.

Statut i Pravilnik o unutarnjem ustrojstvu i načinu rada donosi Upravno vijeće uz prethodnu suglasnost Osnivača a drugi opći akti donose se na način utvrđen Statutom.

1. **ZAVRŠNE ODREDBE**

**Članak 23.**

Dječji vrtić se osniva na neodređeno vrijeme.

Dječji vrtić počinje s radom stjecanjem uvjeta za osnivanje i početak rada, te upisom u sudski registar ustanova, u skladu sa Zakonom.

Dječji vrtić može prestati sa radom pod uvjetima i na način utvrđen Zakonom o ustanovama i Zakonom o predškolskom odgoju i obrazovanju.

**Članak 24.**

Ova Odluka stupa na snagu osmog dana od dana objave u „Službenom glasniku Koprivničko - križevačke županije“.

**OPĆINSKO VIJEĆE OPĆINE GORNJA RIJEKA**

KLASA: 601-01/20-01/\_\_\_

URBROJ: 2137/25-20-\_\_\_\_

Gornja Rijeka, \_\_\_\_\_\_\_\_\_\_ 2020.

 PREDSJEDNICA:

 Vesna Nemčić